REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravnu

07 Broj:06-2/218-20

09. februar 2021. godine

B e o g r a d

**Z A P I S N I K**

**ČETVRTE SEDNICE ODBORA ZA PRAVOSUĐE, DRŽAVNU UPRAVU**

**I LOKALNU SAMOUPRAVU, ODRŽANE 16. DECEMBRA 2020. GODINE**

Sednica je počela u 9,00 časova.

Sednicom je predsedavao Vladimir Đukanović, predsednik Odbora.

Sednici su prisustvovali članovi Odbora: Sanja Lakić, Nebojša Pavlović, Nenad Baroš, Đorđe Dabić, Jelena Žarić Kovačević, Toma Fila i Sanja Jefić Branković.

Sednici su prisustvovali i: Nevena Veinović, zamenik člana Velibora Milojčića; Milica Nikolić, zamenik člana doc.dr Mihaila Jokića; Vladica Maričić, zamenik člana dr Aleksandra Martinovića; Dejan Kesar, zamenik člana Žarka Mićina; Bratislav Jugović, zamenik člana Đorđa Dabića; Hadži Milorad Stošić, zamenik člana Dragana M. Markovića i Uglješa Marković, zamenik člana Vladana Zagrađanina.

Sednici nisu prisustvovali članovi Odbora: Đorđe Komlenski, Biljana Pantić Pilja i Daniel Đivanović , niti njihovi zamenici.

Sednici su prisustvovali: Zoran Pašalić, Zaštitnik građana; Jelena Stojanović, zamenica Zaštitnika građana; Marinko Radić, generalni sekretarPoverenika za informacije od javnog značaja i zaštitu podataka o ličnosti i Rada Kovačević, pomoćnik generalnog sekretara Poverenika za informacije od javnog značaja i zaštitu podataka o ličnosti.

Predsednik Odbora, Vladimir Đukanović je obavestio prisutne da je u skladu sa članom 72. stav 2. Poslovnika Narodne skupštine, ova sednica sazvana u roku kraćem od roka predviđenog Poslovnikom, kako bi Odbor što pre razmotrio godišnje izveštaje nezavisnih državnih organa i utvrdio predlog zaključaka koji će uputiti Narodnoj skupštini.

Predsedavajući je pre utvrđivanja dnevnog reda konstatovao da nije bilo primedbi na zapisnike prve tri sednice Odbora, pa je stavio na glasanje, a članovi i zamenici članova Odbora su **jednoglasno** usvojili zapisnik Prve sednice, održane 22. oktobra 2020. godine; zapisnik Druge sednice, održane 24. oktobra 2020. godine i zapisnik Treće sednice, održane 26. oktobra 2020. godine.

Predsednik Odbora je stavio na glasanje, a članovi i zamenici članova Odbora su jednoglasno utvrdili sledeći

D n e v n i r e d

1. Razmatranje Redovnog godišnjeg izveštaja Zaštitnika građana za 2019. godinu (broj: 02-454/20 od 17. marta 2020. godine);

2. Razmatranje Izveštaja o sprovođenju Zakona o slobodnom pristupu informacija od javnog značaja i Zakona o zaštiti podataka o ličnosti za 2019. godinu (broj: 02-477/20 od 23. marta 2020. godine

**PRVA TAČKA - Razmatranje Redovnog godišnjeg izveštaja Zaštitnika građana za 2019. godinu (broj: 02-454/20 od 17. marta 2020. godine);**

**Zoran Pašalić** je ukratko predstavio Redovan godišnji izveštaj, posebno istakavši da je sačinjen nacrt novog Zakona o zaštitniku građana, s obzirom da je uočena potreba za izmenom postojećeg zakona.

Rekao je da Izveštaj sadrži podatke o aktivnostima Zaštitnika građana, uočene nedostatke u radu organa javne vlasti i predloge za unapređenje položaja građana pred organima uprave. Imajući u vidu da Zakon o zaštitniku građana posebno akcentuje značaj specijalističkih oblasti, ukazao je da Izveštaj sadrži pregled po oblastima: prava deteta, rodna ravnopravnost, prava nacionalnih manjina, prava osoba sa invaliditetom i starijih i prava lica lišenih slobode.

Naveo je statističke podatke u vezi sa brojem neposrednog obraćanja građana, prispelim pritužbama, kao i broj preporuka koje je Zaštitnik građana uputio organima uprave, istakavši da se najveći broj pritužbi odnosio na rad organa lokalne samouprave, pojedinih predstavnika izvršne vlasti, kao i na rad pojedinih agencija, zavoda i fondova.

Rekao ja da u Republici Srbiji ne postoji tortura kao organizovana pojava podsticana od strane državnih organa. Konstatovao je da u protestima građana koji su se dešavali tokom leta nije bilo sistemske torture niti policijske brutalnosti, te da je do tih saznanja Zaštitnik građana sa saradnicima, došao neposrednim uvidom na licu mesta.

Zaštitnik građana je obavestio prisutne, da su tokom izveštajnog perioda usvojene izmene i dopune Krivičnog zakonika, ali da tim izmenama nije u potpunosti izvršeno usklađivanje sa definicijom torture iz člana 1. Konvencije UN protiv torture, iako je Zaštitnik građana na tu potrebu ukazivao duži niz godina.

Zaštitnik je naglasio da je Nacionalni mehanizam za prevenciju torture u izveštajnom periodu utvrdio da je i dalje prisutan problem nepostojanja obuka za kriminalističke inspektore o tehnikama saslušanja osumnjičenih. Konstatovao je da je većina policijskih uprava i policijskih stanica koje je NPM obišao opredelila prostorije za saslušanje lica, ali da iste nisu opremljene tehničkom opremom za audio i/ili video snimanje postupka saslušanja, kao i da se u većem broju policijskih stanica predmeti oduzeti u vezi sa krivičnom delom čuvaju u kancelarijama kriminalističkih inspektora, a ne u posebnim prostorijama namenjenim za njihovo čuvanje. Takođe, NPM je utvrdio da je Ministarstvo unutrašnjih poslova započelo sa aktivnostima na unapređenju uslova za boravak zadržanih lica u prostorijama za zadržavanje i da su u jednom broju policijskih stanica prostorije renovirane u skladu sa standardima. Ukazao je da je NPM tokom izveštajnog perioda započeo sa nadzorom nad prinudnim udaljenjem stranaca i s tim u vezi uspostavio saradnju sa MUP-Upravom granične policije i posebno Prihvatilištem za strance u Padinskoj Skeli.

Zaštitnik je naglasio da građani u pritužbama i dalje ukazuju na probleme u vezi sa nadzorom koji Ministarstvo pravde sprovodi nad radom sudske uprave, postupanjem sudova u predmetima u propisanim rokovima i postupanjem po pritužbama i predstavkama građana. Rekao je da građani koji koriste pravna sredstva predviđena Zakonom o uređenju sudova i Sudskim poslovnikom izražavaju nezadovoljstvo smatrajući da predviđeni mehanizmi nadzora nisu delotvorni i efikasni, budući da često u situacijama u kojima su njihove pritužbe od strane nadležnih instanci ocenjene osnovanim, mere koje se preduzimaju ne daju očekivane efekte.

Naglasio je da su očekivanja građana u vezi sa ovlašćenjima Ministarstva pravde u postupanju po pritužbama na rad pravosudnih organa, često neosnovana i pravno neutemeljena, s obzirom da građani podnoseći pritužbe, očekuju da Ministarstvo pravde utiče na tok sudskog postupka i preispituje sudske odluke.

Izlaganje je zaključio konstatacijom da su se Zaštitniku građana obraćali građani pritužbama na rad javnih izvršitelja, čiji rad Zaštitnik građana nije ovlašćen da kontroliše, kao i na troškove izvršenja, neopravdano uvećavanje troškova, te probleme u vezi sa dostavljanjem pismena u postupku izvršenja.

Predsedavajući je otvorio raspravu u vezi sa ovom tačkom dnevnog reda, pa kako se niko nije javio za reč zaključio je raspravu i predlažio da Odbor utvrdi sledeći Predlog zaključaka povodom razmatranja Redovnog godišnjeg izveštaja Zaštitnika građana za 2019. godinu:

1. Narodna skupština ocenjuje da je Zaštitnik građana svojim Redovnim godišnjim izveštajem za 2019. godinu, kroz celovito predstavljanje aktivnosti Zaštitnika građana u izvršavanju ustavnih i zakonskih nadležnosti, dao opštu ocenu stanja i kvaliteta ostvarivanja i zaštite prava građana pred državnim organima, stanje državne uprave i javnog sektora u celini, ukazujući na neophodne sistemske promene kroz izgradnju i jačanje instucija, u cilju unapređenja vladavine prava, poštovanja ljudskih i manjinskih prava i ostvarivanja prava građana.

2. Narodna skupština, polazeći od ocene Zaštitnika građana o položaju građana u odnosu na organe uprave, preporučuje Vladi da nastavi sa kontinuiranim: nadzorom nad radom sudske uprave, javnih izvršitelja i doslednom primenom propisa kojima je regulisano postupanje po pritužbama na njihov rad; unapređivanjem komunikacije sa građanima; nadzorom nad doslednom primenom propisa u svim oblastima; analiziranjem efekata primene zakona, u cilju efikasnog i zakonitog ostvarivanja prava građana i unapređivanja mehanizama za zaštitu njihovih prava.

3. Narodna skupština poziva Vladu da kontinuirano izveštava Narodnu skupštinu o sprovođenju ovih zaključaka.

4. Ovaj zaključak objaviti u „Službenom glasniku Republike Srbije".

Članovi i zamenici članova Odbora su **većinom** **glasova** (12 glasova „za“) utvrdili ovaj predlog zaključka.

Predsednik Odbora je predložio da Odbor Predlog zaključaka uputi Narodnoj skupštini po HITNOM POSTUPKU, u skladu sa članom 167. Poslovnika Narodne skupštine, kako bi se usvajanjem navedenih preporuka, stvorili uslovi za unapređenje rada organa uprave i poboljšanje položaja građana u ovoj oblasti.

Članovi i zamenici članova Odbora su jednoglasno doneli odluku (13 glasova „za“) da se ovaj predlog zaključka dostavi Narodnoj skupštini po hitnom postupku.

**DRUGA TAČKA - Razmatranje Izveštaja o sprovođenju Zakona o slobodnom pristupu informacija od javnog značaja i Zakona o zaštiti podataka o ličnosti za 2019. godinu (broj: 02-477/20 od 23. marta 2020. godine**

Predsednik Odbora je obavestio prisutne da je Poverenik za informacije od javnog značaja i zaštitu podataka o ličnosti Milan Marinović sprečen da prisustvuje današnjoj sednici jer se nalazi u izolaciji zbog korona virusa, te će Izveštaj Poverenika za 2019. godinu predstaviti Marinko Radić, generalni sekretar Poverenika.

**Marinko Radić** je naglasio da Poverenik ima nadležnosti u okviru Zakona o slobodnom prisupu informacijama od javnog značaja i Zakona o zaštiti podataka o ličnosti (u daljem tekstu ZZPL) i naglasio da je tokom 2019. godine bio najveći broj predstavki koje su se odnosile na nemogućnost pristupa informacijama od javnog značaja od kad postoji Poverenik kao institucija.

Istakao je da veliki broj pritužbi nije rezultat neadekvatnog rada organa vlasti, već nepoštovanja rokova u kojima se građanima dostavljaju odgovori i rešava po žalbama.

Naglasio je da je potrebno poboljšati postupanje po rešenjima Poverenika, s obzirom da se izvršenje vrši u upravnom postupku po posebnim odredbama o administativnom izvršenju.

Ukazao je na potrebu izmena i dopuna Zakona o slobodnom pristupu informacija od javnog značaja, kako bi se poboljšao postupak izvršenja i uskladili rokovi sa odredbama Zakona o opštem upravnom postupku koji reguliše ovu materiju.

Posebno je istakao da prema mišljenju Poverenika novi Zakon o zaštiti podataka o ličnosti nije sveobuhvatno i u skladu sa odgovarajućim međunarodnim standardima uredio materiju zaštite podataka o ličnosti.

Izneo je stav da zaštita podataka o ličnosti zahteva sistemski pristup svih nadležnih subjekata, što podrazumeva donošenje savremene Strategije zaštite podataka o ličnosti, a s tim u vezi i Akcionog plana za njeno sprovođenje.

Predsedavajući je otvorio raspravu u vezi sa ovom tačkom dnevnog reda.

**Toma Fila** je rekao da strategija predstavlja izražavanje političkih stavova u određenoj oblasti koji se menjaju u zavisnosti od politike stranaka na vlasti, što po njegovom mišljenju, ne predstavlja adekvatan pravni okvir, već da je potrebno donositi dobre propise koji će biti jasni i lako primenjivi.

Predsednik Odbora Vladimir Đukanović je zaključio raspravu i predložio da Odbor utvrdi sledeći Predlog zaključaka povodom razmatranja Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2019. godinu:

1. Narodna skupština konstatuje da je Poverenik za informacije od javnog značaja i zaštitu podataka o ličnosti u Izveštaju o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2019. godinu ukazao na stanje u oblasti slobodnog pristupa informacijama od javnog značaja i oblasti zaštite podataka o ličnosti.

2. Narodna skupština podržava Vladu da intenzivira aktivnosti na odgovarajućim normativnim izmenama, posebno izmenama i dopunama Zakona o slobodnom pristupu informacijama od javnog značaja, kao i u pogledu poboljšanja strateškog okvira u oblasti zaštite podataka o ličnosti.

3. Narodna skupština poziva Vladu da redovno podnosi Narodnoj skupštini izveštaj o sprovođenju ovih zaključaka.

4. Ovaj zaključak objaviti u „Službenom glasniku Republike Srbije".

Članovi i zamenici Odbora su **jednoglasno** (13 glasova „za“ ) utvrdio ovaj predlog zaključka.

Predsednik Odbora Vladimir Đukanović je predložio da Odbor Predlog zaključaka uputi Narodnoj skupštini po HITNOM POSTUPKU, u skladu sa članom 167. Poslovnika Narodne skupštine, kako bi se usvajanjem navedenih preporuka stvorili uslovi za poboljšanje stanja u oblasti pristupa informacijama od javnog značaja i zaštiti podataka o ličnosti.

Članovi i zamenici članova Odbora su **većinom** glasova doneli odluku (12 glasova „za“, 1 nije glasao) da se ovaj predlog zaključka dostavi Narodnoj skupštini po hitnom postupku

Predsedavajući je predložio da za izvestioca Odbora na sednici Narodne skupštine bude određen predsednik Odbora Vladimir Đukanović.

Članovi i zamenici članova Odbora su **jednoglasno** prihvatili ovaj predlog.

Sednica je završena u 10,00 časova.

SEKRETAR PREDSEDNIK

Sanja Pecelj Vladimir Đukanović